ทีวีคึก คสช.คืนเวลา ชี้เดือน ส.ค. สมรภูมิเดือด
คสช.คืนเวลาออกอากาศทำทีวีแข่งดุ เพราะ 18.00 น.เป็นช่วงเริ่มต้นไพรม์ไทม์ ต้องงัดกลยุทธ์ตรึงผู้ชมให้อยู่หมัดยาวไปถึง 3 ทุ่มให้ได้ ด้าน อสมท ยิงข่าวต่อเนื่อง ส่วนไทยรัฐทีวีเพิ่มเวลา ข่าวใส่ไข่ หวังขยายเรตติ้ง ประเมินเดือน ส.ค.แห่ปรับผังรับสมรภูมิเดือด หลัง 7 ช่องคืนใบอนุญาต ทยอยจอดำ,ผู้สื่อข่าวรายงานว่า หลังจากที่ พล.อ.ประยุทธ์ จันทร์โอชา นายกรัฐมนตรี ได้แถลงข่าวในโอกาสยุติการปฏิบัติหน้าที่หัวหน้าคณะรักษาความสงบเรียบร้อยแห่งชาติ (คสช.) ซึ่งส่งผลให้อำนาจ คสช.สิ้นสุดลงเมื่อวันที่ 15 ก.ค.ที่ผ่านมา ส่งผลให้รายการทีวีของ คสช.ที่ออกอากาศในช่วงเวลา 18.00-18.20 น. ของวันจันทร์-พฤหัสบดี และเวลา 20.15-20.40 น.ของวันศุกร์ ภายใต้ชื่อรายการ คืนความสุข ให้คนในชาติ รายการเดินหน้าประเทศไทย เป็นต้นมาเป็นเวลา 5 ปีเต็ม ต้องยุติการออกอากาศลงเช่นกันตั้งแต่วันที่ 16 ก.ค.62 เป็นต้นไป ซึ่งทางโทรทัศน์ร่วมการเฉพาะกิจแห่งประเทศไทย (ทรท.) ได้แจ้งให้ผู้ประกอบการทีวีดิจิทัลทุกช่อง รับทราบเมื่อช่วงค่ำของวันที่ 15 ก.ค.ที่ผ่านมานั้น,นายเขมทัตต์ พลเดช นายกสมาพันธ์สมาคมวิชาชีพวิทยุและโทรทัศน์ ในฐานะกรรมการผู้อำนวยการใหญ่ บริษัท อสมท จำกัด (มหาชน) เปิดเผยว่า ช่วงเวลาตั้งแต่ 18.00 น. ถือเป็นเวลาดี (ไพรม์ไทม์) ของธุรกิจทีวี โดยเป็นช่วงเริ่มต้นของไพรม์ไทม์ เมื่อได้เวลาคืนมา เชื่อว่าจะทำให้การแข่งขันรุนแรงขึ้น เพราะถือเป็นโอกาสในการตรึงผู้ชมให้อยู่หน้าจอตั้งแต่หลังเคารพธงชาติ 18.00 น.เป็นต้นไป,อย่างไรก็ตาม เชื่อว่าในช่วงแรกของการคืนเวลาตั้งแต่วันที่ 16 ก.ค. ไปจนถึงสิ้นเดือน ก.ค. ซึ่งกินเวลาประมาณ 15 วันนั้น อาจยังไม่เห็นการเปลี่ยนแปลงเท่าใดนัก โดยเฉพาะช่องที่ใช้ช่วงเวลาดังกล่าว ออกอากาศละคร วาไรตี้ หรือเกมโชว์ เพราะเป็นคอนเทนต์ ประเภทที่ต้องวางแผนล่วงหน้า การขยายเวลาเพิ่มตอนหรือเนื้อหา จะเป็นการเพิ่มต้นทุน จึงน่าจะได้เห็นบางช่องนำรายการที่มีอยู่มาออกอากาศแก้ขัดไปก่อน แต่ทั้งนี้ทั้งนั้น ต้องขึ้นอยู่กับนโยบายและกลยุทธ์ของแต่ละช่อง ว่าจะบริหารจัดการอย่างไร ส่วนช่องที่ออกอากาศรายการสดในช่วงดังกล่าว น่าจะบริหารจัดการได้ง่ายกว่า ด้วยการขยายเนื้อหาเพิ่มเวลาได้เลย โดยเฉพาะรายการข่าว,อย่างไรก็ตาม การได้เวลาคืนจะส่งผลดีเฉพาะต่อช่องที่ทำเรตติ้งในช่วงเวลานั้นได้ดี ขายโฆษณาได้เต็ม เช่น ช่องยอดนิยม 5 อันดับแรก ซึ่งพอได้เวลาคืน อาจทำให้ขายโฆษณาเพิ่มขึ้นได้,ในกรณีของ อสมท นั้น ช่วงเวลาดังกล่าวเป็นรายการข่าวออกอากาศสด เมื่อได้เวลาคืนจึงทำให้สามารถออกอากาศยิงยาวรายการข่าว เริ่มต้นตั้งแต่ 17.00 น. ไปจนถึงข่าวภาคค่ำโดยไม่ต้องมีรายการจาก คสช.เข้ามาแทรกตรงกลางให้มีจุดสะดุด,เชื่อว่าตั้งแต่เดือน ส.ค.เป็นต้นไป การแข่งขันจะดุเดือดยิ่งขึ้นจาก 2 ปัจจัย ได้แก่ การได้เวลาคืนจาก คสช. ซึ่งถือเป็นช่วงเริ่มต้นไพรม์ไทม์ที่ทุกช่องต้องพยายามต่อสู้เต็มที่เพื่อให้ผู้ชมกดรีโมตมาหา และ 7 ช่องที่คืนใบอนุญาต ทยอยจอดำเลิกกิจการ ทำให้ 15 ช่องที่เหลือต้องขยับองคาพยพ รวมทั้งปรับผังให้สอดคล้องกับสนามการแข่งขันที่ลดขนาดลง ซึ่งน่าจะสนุกแน่,ด้านนายวัชร วัชรพล ประธานเจ้าหน้าที่บริหารธุรกิจโทรทัศน์และออนไลน์ ไทยรัฐกรุ๊ป เปิดเผยว่า การได้คืนเวลาเริ่มต้นของช่วงไพรม์ไทม์ตั้งแต่ 18.00 น.เป็นต้นไป น่าจะทำให้ช่องทีวีดิจิทัลที่เหลือต้องพยายามช่วงชิงพื้นที่และตามเก็บคนดูให้ได้มากที่สุด เพราะเป็นโอกาสในการสร้างฐานคนดูให้กดแช่ช่องยาวไปจนถึง 20.00-21.00 น. โดยสำหรับช่องไทยรัฐทีวีนั้น ได้ขยายเวลาออกอากาศรายการข่าวใส่ไข่ ซึ่งถือเป็น 1 ในรายการแม่เหล็กและเป็นภาพจำของช่องไทยรัฐทีวี มีฐานผู้ชมติดตามจำนวนหนึ่ง ซึ่งเชื่อว่าน่าจะมีโอกาสสร้างเรตติ้งเพิ่มขึ้นได้ อย่างไรก็ตามคงต้องติดตามดูช่องคู่แข่งด้วย ว่าจะทำผลงานได้ดีหรือไม่ อย่างไร.
คสช.คืนเวลาออกอากาศทำทีวีแข่งดุ เพราะ 18.00 น.เป็นช่วงเริ่มต้นไพรม์ไทม์ ต้องงัดกลยุทธ์ตรึงผู้ชมให้อยู่หมัดยาวไปถึง 3 ทุ่มให้ได้ ด้าน อสมท ยิงข่าวต่อเนื่องส่วนไทยรัฐทีวีเพิ่มเวลา ข่าวใส่ไข่
คสช.,คืนเวลาออกอากาศ,ไพรม์ไทม์,ไทยรัฐทีวี,ข่าวใส่ไข่,เพิ่มเวลา,ทีวีดิจิทัล